ИНФОРМАЦИЈА

У ВЕЗИ ОДЛУКЕ О СМАЊЕЊУ ПРЕНЕТИХ НЕУТРОШЕНИХ СРЕДСТАВА ЗА ПОСЕБНЕ НАМЕНЕ И ОД ПРИВАТИЗАЦИЈЕ У КОРИСТ НЕРАСПОРЕЂЕНОГ ВИШКА ПРИХОДА И ПРИМАЊА ИЗ РАНИЈИХ ГОДИНА И СМАЊЕЊУ НЕРАСПОРЕЂЕНОГ ВИШКА ПРИХОДА И ПРИМАЊА ИЗ РАНИЈИХ ГОДИНА У КОРИСТ ДЕФИЦИТА ИЗ РАНИЈИХ ГОДИНА

Државна ревизорска институција је у свом Извештају о ревизији консолидованих извештаја завршног рачуна буџета Града Ниша за 2018. годину, под бројем 400-253/2019-04/13 од 3. јула 2019. године, навела да се нису уверили у тачност и правилност исказаног износа (од 367.431.000 хиљаде динара) на позицији пренета неутрошена средства из ранијих година, услед непоуздане евиденције из ранијих година и неевидентирања стања и кретања новчаних средстава на подрачунима, као и да се нису уверили у тачност и правилност исказаног дефицита из ранијих година од 275.182 хиљаде динара код Градске управе Града Ниша који потиче из периода пре 2011. године и који се преноси из године у годину.

Ради утврђивања чињеничног стања у вези са пренетим неутрошеним средствима и дефицитом, након чега се ствара могућност отклањања неусаглашености, закључен је уговор са екстерном ревизорском кућом „Rosh audit“ д.о.о из Београда која је урадила Извештај са предлогом решења који је саставни део ове Одлуке.

У пословним књигама Града Ниша се од 2011. године исказује дефицит из ранијих година (конкретно дефицит из 2010. године) у износу од 275.182.247,47 динара.

Истовремено, у изворима новчаних средстава – нераспоређеном вишку прихода и примања и пренетим неутрошеним средствима, исказиван је већи износ и то управо за износ дефицита из ранијих година.

Последица ове неусклађености је непоузданост исказаних података који се односе на појединачне износе пренетих неутрошених средстава и то: пренетих неутрошених средства за посебне намене и пренетих неутрошених средства од приватизације, као и података у вези са износом нераспоређеног вишка прихода.

Ово такође значи да је дефицит финансиран из ова три извора и сложеном анализом коју је урадила екстерна ревизорска кућа, утврђен је објективан износ за који треба извршити корекцију извора новчаних средстава до збирног износа који одговара износу дефицита из ранијих година.

Одлуком о завршном рачуну за 2018. годину, на терет нераспоређеног вишка прихода из ранијих година је извршено делимично покриће овог дефицита у износу 10.742.327,73 динара, тако да је тренутно стање дефицита из ранијих година 264.439.920,04 динара.

Део пренетих неутрошених средстава за посебне намене у износу од 10.847.621,68 динара се у непромењеном износу у пословним књигама Града Ниша исказује од 2008. године. Намене за које су ова средства била опредељена и њихови износи су следећи: Донације – Дирекција (топловод св. Климент и Наум, топловод Стара железничка колонија, канализација ) 1.312.000,00 динара - Oтклањање последица поплава из 2005. године, 601.747,62 динара - Громобрани 3.188.000,00 динара, - Противпожарна заштита 249.595,00 динара, - Стамбена стратегија града 5.496.279,00 динара.

Заједничко за ова пренета неутрошена наменска средства је да су она након 2008. године, у 2009. и 2010. години, била планирана одлукама о буџету као извор финансирања за конкретне позиције, али да нису реализована.

С обзиром на то да се у пословним књигама Града Ниша и даље она исказују као пренета неутрошена средства за посебне намене, иако се њихова употреба за те првобитно опредељене намене више уопште не планира кроз буџет, или друге програме нити им је намена промењена неком одлуком Скупштине, те да би се ови извори средстава ослободили за другу намену, потребно је да се о томе донесе нова одлука. С тим у вези, предложен је члан 1. ове одлуке.

Пренета неутрошена средства од приватизације се у пословним књигама Града Ниша као извор новчаних средстава исказују у износу који је већи од стања новчаних средстава на рачунима, што значи да је неки њихов део утрошен али да та потрошња није евидентирана.

Последица тога је да је због начина утврђивања, финансијски резултат који је исказан током ранијих година потцењен, односно да је дефицит прецењен, управо за износ тих утрошених средстава.

Анализа коју је урадила екстерна ревизорска кућа „Rosh audit“ д.о.о из Београда је показала да су четири позиције из Посебног програма развоја локалне инфраструктуре коришћењем средстава остварених приватизацијом предузећа са територије Града Ниша, које су реализоване, исплаћене и укњижене као градска имовина, али да се у пренетим неутрошеним средствима од приватизације, тј. у пословним књигама воде се као да реализација није окончана.

Укупан износ средстава који је утрошен на овим позицијама и за којим више нема потребе да се као такав евидентира је 186.467.592,04 динара и односи се на:

- рекреациони базен у Чаиру са 23.297.791,59 динара,

- учешће Града у суфинансирању пројеката из НИП са 82.612.110,70 динара,

- планска припрема и опремање радних зона у Нишу са 69.062.097,13 динара и

- Депонија на Бубњу са 11.495.592,62 динара.

Да би се средства о чијој је намени одлучивала Скупштина Града Ниша правилно исказала, потребно је да се донесе одлука те је с тим у вези предложен члан 2. ове одлуке, како је и екстерни ревизор предложио својим извештајем.

У случају да постоји више извора средстава из којих се врши покриће оствареног дефицита, како би била спроводива, сама одлука о покрићу треба да садржи конкретне износе из сваког од извора који се користе за то покриће.

Имајући у виду да о употреби средстава нераспоређеног вишка прихода одлучује скупштина, члан 3. ове одлуке, одобрава се коришћење дела новоутврђеног – стварног нераспоређеног вишка прихода и примања из ранијих година и врши затварање, односно покриће дефицита из ранијих година, а извори новчаних средстава који говоре о пореклу и опредељености тих средстава, изједначавају са новчаним средствима на рачунима.

Предложеном одлуком конкретизују се све претходне одлуке Скупштине Града које су од утицаја на тренутно исказано стање извора средстава, дефицита из ранијих година и стања новчаних средстава на рачунима, те имајући у виду да се на тај начин у будућности минимализује ризик од вршења неправилних плаћања и евидентирања по изворима финансирања.

ГРАД НИШ

ГРАДСКА УПРАВА

СЕКРЕТАРИЈАТ ЗА ФИНАНСИЈЕ

СЕКРЕТАР

Данијела Спасовић